รัฐบาลไทย-ข่าวทำเนียบรัฐบาล-‘สุชาติ ชมกลิ่น’ รมว.แรงงาน ไฟแรง เดินเครื่อง ขับเคลื่อนการบริหารจัดการแรงงานต่างด้าวในประเทศ  จรดลงนาม กฎกระทรวง 3 ฉบับ
วันศุกร์ที่ 21 สิงหาคม 2563
‘สุชาติ ชมกลิ่น’ รมว.แรงงาน ไฟแรง เดินเครื่อง ขับเคลื่อนการบริหารจัดการแรงงานต่างด้าวในประเทศ  จรดลงนาม กฎกระทรวง 3 ฉบับ
นายสุชาติ ชมกลิ่น รมว.แรงงาน เผย “ปัญหาแรงงานต่างด้าว” ถือเป็นนโยบายสําคัญของรัฐบาล กระทรวงแรงงานจึงได้จัดการวางแนวทางบริหารจัดการแรงงานต่างด้าว เร่งขับเคลื่อนการดําเนินการอย่างต่อเนื่อง และเร่งด่วนเพื่อส่งเสริมภาคการผลิตและเศรษฐกิจโดยรวมของประเทศ
นายสุชาติ ชมกลิ่น รัฐมนตรีว่าการกระทรวงแรงงาน เผย “ปัญหาแรงงานต่างด้าว” ถือเป็นนโยบายสําคัญของรัฐบาล ที่พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นั้นให้ความสําคัญ โดยเฉพาะการทํางานของแรงงานต่างด้าวภายในประเทศ และไม่ได้นิ่งนอนใจ ซึ่งทันทีที่ได้รับมอบหมายจากนายกรัฐมนตรี ทางกระทรวงแรงงานได้จัดการวางแนวทางบริหารจัดการแรงงานต่างด้าวและ เร่งขับเคลื่อนการดําเนินการอย่างต่อเนื่อง และเร่งด่วน โดยขณะนี้ ได้ลงนามในกฎกระทรวง 3 ฉบับ เพื่อรองรับการใช้บังคับพระราชกําหนดการบริหารจัดการการทํางานของคนต่างด้าว (ฉบับที่ 2) พ.ศ.2561 แล้ว ทั้งนี้ ต้องยอมรับว่าประเทศไทยมีความจําเป็นที่ต้องใช้แรงงานต่างด้าวในกิจการบางประเภท เพื่อส่งเสริม ภาคการผลิตและ เร่งขับเคลื่อนการฟื้นฟูเศรษฐกิจโดยรวมของประเทศ
นายสุชาติ พรชัยวิเศษกุล อธิบดีกรมการจัดหางาน เปิดเผยว่า เมื่อวันที่ 20 สิงหาคม 2563 นายสุชาติ ชมกลิ่น รัฐมนตรีว่าการกระทรวงแรงงานได้ลงนามในกฎกระทรวง เพื่อรองรับการใช้บังคับพระราชกําหนดการบริหารจัดการการทํางานของคนต่างด้าว (ฉบับที่ 2) พ.ศ. 2561 จํานวน 3 ฉบับโดยจะมีผลใช้บังคับเมื่อได้ประกาศในราชกิจจานุเบกษาแล้ว ดังนี้
1. กฎกระทรวงการขออนุญาตทํางาน การออกใบอนุญาตทํางาน และการแจ้งการทํางานของคนต่างด้าว พ.ศ. 2563 มีสาระสําคัญเป็นการกําหนดเกี่ยวกับวิธีการขอรับใบอนุญาตทํางานของคนต่างด้าวทุกประเภท และอํานวยความสะดวกแก่ประชาชนให้สามารถยื่นคําขอด้วยวิธีการทางอิเล็กทรอนิกส์และพัฒนาต่อยอดเพื่อปรับกระบวนการยื่นคําขอผ่านระบบอิเล็กทรอนิกส์อย่างเต็มรูปแบบ เพื่อให้นายจ้างและคนต่างด้าวสามารถยื่นคําขอโดยไม่ต้องมาติดต่อที่สํานักงาน
2. กฎกระทรวงกําหนดคุณสมบัติและลักษณะต้องห้ามของคนต่างด้าวที่ขอรับใบอนุญาตทํางาน พ.ศ. 2563 มีสาระสําคัญเป็นการกําหนดให้คนต่างด้าวที่จะขอรับใบอนุญาตทํางานต้อง ไม่ถูกลงโทษจําคุกตามกฎหมายว่าด้วยคนเข้าเมืองหรือกฎหมายว่าด้วยการบริหารจัดการการทํางานของคนต่างด้าว และต้องไม่เป็นโรคต้องห้าม 6 โรค ได้แก่ โรคเรื้อน วัณโรคระยะติดต่อ โรคเท้าช้าง โรคติดยาเสพติดให้โทษ โรคพิษสุราเรื้อรัง และโรคซิฟิลิสในระยะที่ 3
3. กฎกระทรวงกําหนดค่าธรรมเนียมและยกเว้นค่าธรรมเนียมการบริหารจัดการการทํางานของคนต่างด้าว พ.ศ. 2563 มีสาระสําคัญ ดังนี้
(1) กําหนดค่าธรรมเนียมใบอนุญาตของผู้ประกอบธุรกิจนําคนต่างด้าวมาทํางานกับนายจ้างในประเทศ โดยกําหนดเป็นค่าธรรมเนียมรายปีในการต่ออายุใบอนุญาต ปีละ5,000 บาท
(2) กําหนดค่าธรรมเนียมใบอนุญาตทํางาน และยกเว้นค่าธรรมเนียมใบอนุญาตทํางานของคนต่างด้าว ดังนี้
(ก) ค่าธรรมเนียมใบอนุญาตทํางานของคนต่างด้าวกลุ่มนําเข้าตาม MOU คนต่างด้าวกลุ่มที่ได้รับการผ่อนผันให้ทํางานตามประกาศกระทรวงมหาดไทย และคนต่างด้าวกลุ่มชายแดน ปีละ 900 บาท สําหรับค่าธรรมเนียมของกลุ่มคนต่างด้าวกลุ่มฝีมือหรือชํานาญการ ปีละ 3,000 บาท
(ข) ยกเว้นค่าธรรมเนียมการทํางานของคนต่างด้าว สําหรับคนต่างด้าวซึ่งเป็นเหยื่อหรือพยานในคดีค้ามนุษย์ และคนต่างด้าวซึ่งเป็นชนกลุ่มน้อย (ชาวเขา)
ทั้งนี้ การออกกฎกระทรวงกําหนดค่าธรรมเนียมดังกล่าวจะทําให้คนต่างด้าวที่เข้ามาทํางานในราชอาณาจักรตาม MOU จะเสียค่าธรรมเนียมใบอนุญาตทํางาน 900 บาทต่อปี ในทุกตําแหน่งงาน ซึ่งเดิมการเสียค่าธรรมเนียมในอัตรา 900 บาทต่อปี เฉพาะตําแหน่งงานกรรมกรและงานบ้าน